1.

Cuantumul de bază Cuantumul de bază se determină în funcție de gravitatea și durata încălcării, acestea fiind singurele criterii menționate la articolul 15 alineatul (2) din Regulamentul nr. 17. A. Gravitatea La evaluarea gravității încălcării, trebuie să se țină seama de natura sa, de impactul real asupra pieței, atunci când acesta poate fi măsurat, și de mărimea pieței geografice relevante. Încălcările sunt așadar împărțite în trei categorii: încălcări minore, încălcări grave și încălcări foarte grave. — încălcări minore: Acestea pot fi restricții care vizează schimburile comerciale, cel mai adesea verticale, dar cu un impact limitat asupra pieței și care aduc atingere doar unei părți substanțiale, dar relativ limitată, a pieței comunitare. Amenzi posibile: de la 1 000 la 1 milion de ECU. — încălcări grave: Cel mai adesea sunt restricții orizontale sau verticale de același tip ca cele menționate anterior, dar care se aplică într-o manieră mai riguroasă, care au un impact mai mare asupra pieței și care își produc efectele pe arii extinse ale pieței comune. Ar putea, de asemenea, să fie vorba despre abuzul de poziție dominantă (refuzul de a vinde, discriminarea, excluderea, rabaturile de fidelitate acordate de întreprinderi dominante pentru a exclude concurenții de pe piață etc.). Amenzi posibile: de la 1 milion la 20 de milioane de ECU. — încălcări foarte grave: Acestea sunt, în general, restricții orizontale, precum cartelurile de fixare a prețurilor și cote de împărțire a piețelor, sau alte practici care aduc atingere bunei funcționări a pieței unice, precum cele care vizează împărțirea piețelor naționale și abuzuri clare de poziție dominantă din partea întreprinderilor aflate în situație de cvasimonopol (a se vedea Deciziile 91/927/CEE, 91/298/CEE, 91/299/CE, 91/300/CEE și 91/301/CEE (1) — Soda Ash, 94/815/CE (2) — ciment, 94/601/CE (3) — carton, 92/163/CE (4) — Tetra Pak și 94/215/CECO (5) — grinzi de oțel). Amenzi posibile: peste 20 de milioane de ECU În cadrul fiecăreia dintre aceste categorii, și în special pentru încălcările grave și foarte grave, scara propusă pentru amenzi va permite aplicarea unor tratamente diferențiate întreprinderilor, în funcție de natura încălcării comise. De asemenea, este necesar să se țină seama de capacitatea economică efectivă a autorilor încălcării de a cauza prejudicii semnificative altor operatori, în special consumatorilor, și să se fixeze amenda la un nivel care să îi asigure un efect suficient de descurajator. În general, trebuie să se țină seama și de faptul că marile întreprinderi au în general cunoștințe și infrastructuri economice și juridice care le permit să recunoască mai ușor caracterul infracțional al comportamentului lor și să conștientizeze consecințele care decurg din acesta în temeiul dreptului concurenței. În cazul în care o încălcare implică mai multe întreprinderi (de exemplu, carteluri), ar putea fi necesar ca în anumite cazuri să se aplice ponderări la cuantumurile determinate în cadrul fiecăreia dintre cele trei categorii pentru a se ține seama de ponderea specifică și, prin urmare, de impactul real al comportamentului infracțional al fiecărei întreprinderi asupra concurenței, în special atunci când există o diferență considerabilă între dimensiunile întreprinderilor care comit o încălcare de același tip. Astfel, principiul egalității sancțiunii pentru același comportament poate conduce, în cazul în care circumstanțele îl justifică, la aplicarea unor amenzi diferite întreprinderilor implicate, fără ca această diferențiere să aibă la bază un calcul aritmetic. B. Durata Trebuie să se facă distincția între următoarele: — încălcări de scurtă durată (în general mai mici de un an): nici o creștere a cuantumului; — încălcări de durată medie (în general de la unul la cinci ani): o creștere de până la 50 % din cuantumul stabilit în funcție de gravitate; — încălcări de lungă durată (în general peste cinci ani): o creștere de până la 10 % pe an din cuantumul stabilit în funcție de gravitate. În consecință, această abordare va indica o posibilă creștere a cuantumului amenzii. În general, creșterea amenzii pentru încălcările pe termen lung reprezintă o consolidare considerabilă a practicii anterioare în vederea aplicării de sancțiuni efective pentru restricțiile care au avut un impact dăunător asupra consumatorilor pe o perioadă lungă de timp. De asemenea, această nouă abordare este conformă efectului prevăzut al Comunicării din 18 iulie 1996 privind neaplicarea sau reducerea amenzilor în cazul cartelurilor (6). Riscul de a plăti o amendă mult mai mare, proporțională cu durata încălcării, va creste în mod necesar stimulentul de a o denunța sau de a coopera cu Comisia. Cuantumul de bază rezultă din adunarea celor două cuantumuri stabilite în conformitate cu cele menționate anterior: x gravitate + y durată = cuantumul de bază